ງານວາງສະແດງສິນຄ້າລາວ-ຫວຽດນາມ ຄັ້ງທີ 9 ປະຈຳປີ 2016 ໄດ້ເປີດຢ່າງເປັນທາງການ ໃນວັນທີ 7-11 ກໍລະກົດ 2016 ໂດຍການໃຫ້ກຽດເປັນປະທານເປີດຮ່ວມຂອງ ທ່ານ ສົມຈິດ ອິນທະມິດ ຮອງລັດຖະມົນຕີ ກະຊວງອຸດສາຫະກຳ ແລະການຄ້າ ລາວ ແລະ ທ່ານ ຫງວຽນເກີມຕູ ຮອງລັດຖະມົນຕີ ກະຊວງອຸດສາຫະກຳ ແລະ ການຄ້າ ຫວຽດນາມ ນອກນີ້ຍັງມີຕ່າງໜ້າຈາກພາກລັດ, ເອກະຊົນ, ອົງການຈັດຕັ້ງ, ທຸຕານຸທູດ ແລະ ຊື່ມວນຊົນເຂົ້າຮ່ວມໃນພິທີເປີດ.
ທ່ານ ສົມຈິດ ອິນທະມິດ ຮອງລັດຖະມົນຕີ ກະຊວງອຸດສາຫະກຳ ແລະການຄ້າ ລາວ
ທ່ານ ສົມຈິດ ອິນທະມິດ ຮອງລັດຖະມົນຕີ ກະຊວງອຸດສາຫະກຳ ແລະການຄ້າ ລາວ ໄດ້ກ່າວວ່າ: ໃນທ່າມ ກາງທີ່ທົ່ວພັກ, ທົ່ວກອງທັບ, ທົ່ວປວງຊົນລາວທົ່ວປະເທດ ກຳລັງຈັດຕັ້ງປະຕິບັດຜົນສຳເລັດຂອງກອງປະຊຸມໃຫ່ຍ ຂອງພັກທົ່ວປະເທດ ຄັ້ງທີ X ກໍ່ຄືການຈັດຕັ້ງປະຕິບັດແຜນພັດທະນາເສດຖະກິດສັງຄົມ 05 ປີ ຄັ້ງທີ XIII ພ້ອມກັນນັ້ນກຳລັງກະກຽມເປັນເຈົ້າພາບກອງປະຊຸມສຸດຍອດອາຊຽນ ທີ່ຈະໄດ້ຈັດຂຶ້ນໃນທ້າຍປີ 2016 ທີ່ຈະມາເຖິງນີ້ ທາງພາກລັດຈະເປັນຄູ່ພັດທະນາທີ່ດີຮ່ວມກັບຜູ້ປະກອນການ ເພື່ອຜັນຂະຫຍາຍແຜນພັດທະນາເສດຖະກິດ-ສັງຄົມ ເພື່ອກະຕຸ້ນເສດຖະກິດຂອງຊາດ. ໃນນັ້ນ ຈະສຸມໃສ່ການສົ່ງເສີມຜູ້ປະກອບການໃຫ້ມີຄວາມເຂັ້ມແຂງ ໃນຍຸກເຊືອມໂຍງເຂົ້າເປັນສະມາຄົມອາຊຽນ. ດັ່ງນັ້ນ, ຈຶ່ງຮຽກຮ້ອງມາຍັງທຸກພາກສ່ວນ, ພາກລັດ, ພາກເອກະຊົນ ປະເທດອາຊຽນຍົກສູງຄວາມສາມາຄີຊ່ວຍ ສປປ ລາວ ໃຫ້ສາມາດຈັດກອງປະຊຸມສຸດຍອດອາຊຽນໄດ້ປະສົບຜົນສຳ ເລັດຕາມລະດັບຄາດໝາຍ.
ຕະຫຼອດໄລຍະຜ່ານມາເວົ້າລວມແມ່ນການພົວພັນສອງລັດຖະບານ ສປປ ລາວ ກັບ ສສ ຫວຽດນາມ ເວົ້າລວມກໍຄືສອງກະຊວງອຸດສາຫະກຳ ແລະ ການຄ້າ ແຫ່ງ ສປປ ລາວ ກັບ ກະຊວງອຸດສາຫະກຳ ແລະ ການຄ້າ ສສ ຫວຽດນາມ ສອງລັດຖະບານໄດ້ລົງນາມສັນຍາຮ່ວມມືທະວີພາຄີໄລຍະປີ 2016-2020 ແລະ ຂໍ້ຕົກລົງຮ່ວມມືທະວິ ພາຄີ ປະຈຳປີ 2016 ຊຶ່ງໃນນັ້ນ ລັດຖະບານຂອງສອງປະເທດໄດ້ມອບໃຫ້ ກະຊວງອຸດສາຫະກຳ ແລະ ການຄ້າ ສປປ ລາວ ແລະ ກະຊວງອຸດສາຫະກຳ ແລະ ການຄ້າ ສສ ຫວຽດນາມ ຊອກຫາບັນດາມາດຕະການຫຼາຍຢ່າງເພື່ອກະຕຸ້ນໃຫ້ ການພັດທະນາການຄ້າຂອງ 2 ປະເທດມີທ່າຂະຫຍາຍຕົວ. ສ່ວນຕົວເລກການລົງທຶນຂອງທຸລະກິດຫວຽດນາມ ລົງທຶນຢູ່ ສປປ ລາວ ໃນປີ 2016 ລວມມູນຄ່າ 5,3 ຕື້ໂດລາ, ເພີ່ມຂື້ນ 30%, ປະເພດການລົງທຶນສ່ວນໃຫ່ຍແມ່ນ: ພະລັງງານ, ບໍ່ແຮ່, ກະສິກຳ ແລະ ທະນາຄານ ລວມທັງໝົດ 350 ບໍລິສັດ.
ສະນັ້ນ ເພື່ອໃຫ້ບັນລຸຄາດໝາຍສູ້ຊົນຂອງສອງປະເທດໄດ້ກຳນົດໃວ້ໃນປີ 2020 ຊຶ່ງຂະແໜ່ງອຸດສາຫະກຳ ແລະ ການຄ້າ ທັງສອງກະຊວງພວກເຮົາໄດ້ພ້ອມຕໍ່ສູ້ເພື່ອໃຫ້ບັນລຸຄາດໝາຍດັ່ງກ່າວໂດຍສະເພາະໄດ້ສຸມໃສ່ການສົ່ງເສີມການຄ້າເປັນຕົ້ນ: ການລົງນາມສັນຍາການຄ້າສອງຝ່າຍລະຫວ່າງ ລາວ-ຫວຽມນາມ ແລະ ສັນຍາຊາຍແດນ ລະຫວ່າງ ລາວ-ຫວຽດນາມ ເພື່ອສົ່ງເສີມການຄ້າດ້ວຍການຫລຸດອັດຕາພາສີພິເສດຕໍ່ກັບສິນຄ້າທີ່ມີແຫຼ່ງກຳເນີດຈາກສອງປະເທດ, ວາງມາດຕະການເພື່ອເພີ້ມມູນຄ່າການຄ້າ ລາວ-ຫວຽດນາມ ທີ່ຈັດຂື້ນທຸກປີກໍ່ແມ່ນໜຶ່ງໃນການສົ່ງເສີມການຄ້າເພື່ອກະຕຸ້ນເສດຖະກິດ, ຂະຫຍາຍການຮ່ວມມືທາງດ້ານການຄ້າ ແລະ ການລົງທຶນຢ່າງຕໍ່ເນື່ຶອງ. ສຳລັບງານວາງສະແດງໃນປີນີ້ມີຫ້ອງວາງສະແດງທັງໝົດ 400 ຫ້ອງ, ມີຫຼາຍກວ່າ 200 ບໍລິສັດເຂົ້າຮ່ວມໃນນັ້ນທຸລະກິດຈາກ ສສ ຫວຽດນາມ 98 ບໍລິສັດເຂົ້າຮ່ວມ.
ຄະນະປະທານຜູ້ມີກຽດຈາກທັງຝ່າຍ ສປປ ລາວ ແລະ ສສ ຫວຽດນາມ ເປີດພິທີຢ່າງເປັນທາງການ
ຄະນະປະທານ ສປປ ລາວ ແລະ ສສ ຫວຽດນາມ ພ້ອມຄະນະຢ້ຽມຊົມຮ້ານວາງສະແດງສິນຄ້າ